b'\n_START_ARTICLE_\nMario An\xc4\x8di\xc4\x87\n_START_SECTION_\n\xc5\xbdivotopis\n_START_PARAGRAPH_\nBio je europski prvak do 14 godina, finalist juniorskog Australian Opena s 15, finalist Wimbledona u istoj kategoriji \xc5\xa1est mjeseci kasnije, a po\xc4\x8detkom 2001. i prvoplasirani svjetski junior._NEWLINE_Na svjetsku scenu iskora\xc4\x8dio je 2002. godine u Wimbledonu pobjedom u tri seta nad Rogerom Federerom nakon prolaska kroz kvalifikacije. Sve do 2008. godine to je ostao jedini Rogerov poraz na travi, kad je Rafael Nadal slavio u finalu istog turnira._NEWLINE_U Ateni 2004. godine osvojio je bron\xc4\x8danu olimpijsku medalju u igri parova s Ivanom Ljubi\xc4\x8di\xc4\x87em, \xc5\xa1to je obojici donijelo Dr\xc5\xbeavnu nagradu za \xc5\xa1port "Franjo Bu\xc4\x8dar"._NEWLINE_Trijumfom u Rosmalenu 2005. na travnatoj podlozi, Mario se upisao u povijest hrvatskog tenisa kao sedmi igra\xc4\x8d s titulom na Touru od ulaska u Open Eru 1968. godine. Tim uspjehom prekinuo je negativnu seriju od dva poraza u finalima, Milanu 2004. i Scottsdaleu 2005. Idu\xc4\x87e godine brani titulu u Rosmalenu i osvaja dvoranski turnir na tepihu u Sankt Peterburgu._NEWLINE_Godine 2007. po\xc4\x8dinju njegovi zdravstveni problemi; dijagnosticirana mu je mononukleoza, bolest koja je uzrokovala propu\xc5\xa1tanje velikog dijela te i naredne dvije sezone, a zaredale su i lak\xc5\xa1e ozljede. Po\xc4\x8detkom 2010. godine ispada iz poretka prvih stotinu tenisa\xc4\x8da, no Mario krajem sije\xc4\x8dnja iste godine planira povratak u profesionalni tenis._NEWLINE_Dana 20. velja\xc4\x8de 2011. godine objavljuje javnosti kako se zbog ozljede le\xc4\x91a i prije toga problema s mononukleozom odlu\xc4\x8duje na prekid profesionalne karijere u 27. godini._NEWLINE_Osim bogate \xc5\xa1portske karijere, valja svakako istaknuti i uspjeh \xc5\xa1to se ti\xc4\x8de obrazovanja. Mario An\xc4\x8di\xc4\x87 je zavr\xc5\xa1io Pravni fakultet u Splitu i prilikom opro\xc5\xa1taja od teniske karijere, odlu\xc4\x8dio je zapo\xc4\x8deti karijeru pravnika u NBA ligi.\n_START_SECTION_\nDavis Cup\n_START_PARAGRAPH_\nBio je \xc4\x8dlan hrvatske reprezentacije koja je osvojila Davis Cup 2005. godine pobjedom nad Slova\xc4\x8dkom u Bratislavi.\n_START_SECTION_\nATP dosezi\n_START_PARAGRAPH_\nDana 9. srpnja 2006. godine ostvario je svoj najbolji plasman na ATP ljestvici skokom na sedmo mjesto.'